قصبة تاوريرت، هي قصبة كاينة ف مدينة وارزازات ف لمغريب. لقصبة تبنات ف لقرن 17 ف واحد لهضبة بين لواد درعة و لواد د ورزازات، و كان سميتها ف لوْل إمغرم ن تاسيارت (لي كاتعني بشلحة لقصر د ساݣية)، و كانت تابعة لجماعة د لقبايل د أيت واوزݣيت حاكمها أمغار عبو، لي كانو كيختاروه ناس ديال لبلاصة. حتا جاو لݣلاوة و جراو علا أيت واوزݣيت من لقصبة – مورما قتلو أمغار عبو–، و حتا أمغار علي د قصر آيت بن حدو، هادشي لي خلاهم يحكمو لبلاد جنوب شرقي د لمغريب. لباشا د مراكش تهامي لݣلاوي حط خوه حمادي خليفة ف لقصبة، و لقبايل د أيت ورزازات تارو ؤ حتلو لقصبة لمدة د عاماين حتا قضاو عليهم لݣلاوة لي جاو من تلوات، خصوصا لمدني لݣلاوي لي كان معاونو سلطان مولاي لحسن، لي عطاه مدافع و سلاح ف لحرْكة ديالو لتافيلالت فـ1893. فـ1972، لقصبة شراتها لبلدية د وارزازات. لقصبة دابا مقسمة لربعة ديال طرافي: لجيهة جنوب-شرقية فيها لمقر ديال لمركز ترميم و توضيف ترات لمعماري ف لبلايص لأطلسية و لي موراها (CERKAS)، لجيهة شمال-جنوبية تصلحات فـ1996 و تحلات لزوار، لجيهة شرقية لي مسمية ب"سطارة" ساكنين فيها ناس، و لجيهة لوسطانية ولات خربة.